<b>לפני ה' וסמך.</b> פירש"י אין סמיכה בבמה, כי במה לשון גבוה ורז"ל אמרו <small>(סוטה ד:)</small> כל מי שיש בו גסות הרוח כאילו בנה במה שנאמר <small>(ישעיה ב כב)</small> חדלו לכם מן האדם אשר נשמה באפו כי במה נחשב הוא, אל תקרי במה אלא במה. כי כל הבונה במה לעצמו רוחו גבוהה וגסה עליו כי כן מצינו בלשון רז"ל <small>(חגיגה כב.)</small> שלא יהא כל אחד הולך ובונה במה לעצמו. ע"כ אינו לפני ה' מב' צדדים, הן מצד שאין השכינה שרויה כ"א במקום שהענוה מצויה כמה שנאמר <small>(ישעיה נז טו)</small> אשכון את דכא. כמו שנתבאר למעלה סוף פר' יתרו <small>(כ יט)</small> ובפר' מקץ <small>(מט א)</small> ששם הגדול מורה על עצם הענוה ויתבאר בע"ה ענין הבמה לקמן פר' מטות על ארז"ל <small>(נדרים כב.)</small> כל הנודר כאילו בנה במה, הן מצד שאין השכינה שרויה כ"א במקום שכל ישראל באגודה אחת וכלם מתקבצים אל מקדש אחד ולא בזמן שכל אחד הולך ובונה במה לעצמו כמשל של שני הספינות שסמכו אל פסוק <small>(עמוס ט ו)</small> הבונה בשמים מעלותיו ואגודתו על ארץ יסדה <small>(יל"ש עמוס תקמח)</small> ולפיכך אין הקרבן של הבמה מסיר העון מכל וכל ועל כן אין בו סמיכה.

